इत्थें अग्ग बालने आस्तै लकड़ी नईं लबदी। बस्तिएं गी छोड़ियै अग्गें-पिच्छें कुतै कोई बूटा नजरी नईं औंदा। असें जनानिएं गी पिट्ठी उप्पर लकड़ी दियां टोकरियां बन्नियै सिड़कें ते गलिएं चा गोआ किट्ठा करदे दिक्खेआ। लद्दाखी लोक बड़ा गै सादा भोजन करदे न जिस च जमें दे सत्तू जां दलिए दी प्रधानता होन्दी ऐ। इक गल्ल दिक्खियै बड़ी खुशी होई जे इत्थें लोक मक्खन खाने दे बड़े शकीन न। ए लोक चाह च बी मक्खन पांदे न। असें गी ए चाह पीने दा मौका ‘स्तोक’ नां दे ग्रां च, उथ्वां दे राजे दे भ्राऊ कन्ने मिलेआ। इस चाई गी उत्थें ‘गुर-गुरी’ चाह आखदे न पर (अ)मीर घरें च हुन ‘अमूल’ आदि बाहरा दा नुआए दा मक्खन गै बरतोन्दा ऐ।